CELEX: 31962D1217(02)
Language: ro
Date: 1962-12-04 00:00:00
Title: Decizia Consiliului din 4 decembrie 1962 privind coordonarea politicilor structurale agricole

03/Volumul 01
            
            
               RO
            
            
               Jurnalul Ofícial al Uniunii Europene
            
            
               7
            
         31962D1217(02)
   
               P 136/2892
            
            
               JURNALUL OFÍCIAL AL UNIUNII EUROPENE
            
            
               
            
         
      DECIZIA CONSILIULUI
   
   din 4 decembrie 1962
   privind coordonarea politicilor structurale agricole
   CONSILIUL COMUNITĂȚII ECONOMICE EUROPENE,
   având în vedere Tratatul de instituire a Comunității Economice Europene, în special articolul 43,
   având în vedere propunerea Comisiei,
   având în vedere avizul Adunării parlamentare,
   întrucât funcționarea și dezvoltarea pieței comune pentru produsele agricole trebuie să fie însoțite de stabilirea unei politici agricole comune din care politica structurală agricolă face parte integrantă;
   întrucât, în temeiul articolului 39 alineatul (1) paragrafele (a) și (b) din tratat, politica agricolă comună are drept obiective, între altele, creșterea productivității agricole și, astfel, asigurarea unui nivel de viață echitabil pentru populația agricolă, în special prin creșterea venitului individual al celor care lucrează în agricultură; întrucât realizarea acestor obiective necesită atât menținerea structurilor agricole sănătoase, cât și eliminarea deficiențelor structurale din agricultură;
   întrucât, pentru punerea în aplicare a politicii structurale, în cadrul politicii agricole comune, este necesar să se ia în considerare dezvoltarea piețelor agricole; întrucât este necesar, prin urmare, să se realizeze o coordonare strânsă între politica piețelor agricole și politica structurală; întrucât, de asemenea, este indispensabil să se țină seama de faptul că structura agricolă este strâns legată de economie în ansamblu;
   întrucât, prin urmare, este necesar, pe de o parte, să se coordoneze politica structurală agricolă cu politica de dezvoltare regională și, pe de altă parte, să se adopte, în cadrul politicii de dezvoltare regională, măsuri suplimentare de natură să susțină adaptarea agriculturii la evoluția economică și socială;
   întrucât deficiențele structurale se manifestă pe plan local și regional și îmbunătățirea structurilor agricole nu este posibilă decât prin cooperarea activă a mediilor direct interesate; întrucât, din acest motiv, punerea în practică a politicii structurale agricole revine în special statelor membre;
   întrucât, cu toate acestea, este important ca la nivel comunitar să se stimuleze eforturile de îmbunătățire a structurilor agricole și să se utilizeze toate mijloacele care permit creșterea capacității economice și concurențiale a agriculturii;
   întrucât coordonarea de către Comunitate a politicilor structurale agricole ale statelor membre permite coroborarea acestor politici cu politica agricolă comună și cu celelalte obiective ale Comunității;
   întrucât coordonarea politicilor structurale din agricultură necesită o cooperare strânsă și constantă între statele membre și Comisie; întrucât acest obiectiv se poate realiza cu maximă eficiență prin instituirea unui comitet cu caracter permanent, alcătuit din reprezentanții fiecărui stat membru și prezidat de un reprezentant al Comisiei;
   întrucât Comisia trebuie să prezinte în fiecare an Parlamentului European și Consiliului un raport cu privire la structuri, care să descrie situația de ansamblu a Comunității în domeniul structurilor agricole și care să includă o apreciere raportată la obiectivele politicii agricole comune cu privire la politica structurală agricolă a statelor membre;
   întrucât, în cadrul coordonării politicilor structurale agricole, trebuie să se asigure, pentru susținerea structurii agricole, o punere în aplicare corespunzătoare și coordonată a posibilităților de finanțare comunitară oferite îndeosebi de Fondul de Orientare și Garantare [pentru acțiunile prevăzute în articolul 3 alineatul (1) litera (d) și în articolul 2 alineatul (2) litera (c) din Regulamentul nr. 25 al Consiliului privind finanțarea politicii agricole comune], de către Fondul Social European și Banca Europeană de Investiții;
   întrucât Comisia, care se bazează în principal pe raportul referitor la structuri, trebuie să prezinte Consiliului, în vederea adoptării în conformitate cu dispozițiile articolului 43 din tratat, propuneri menite să amelioreze structurile agricole și să permită coordonarea politicilor structurale agricole ale statelor membre;
   întrucât, pentru coordonarea politicilor structurale agricole, este indispensabil să se cunoască situația structurilor agricole ale statelor membre și politica lor agricolă, îndeosebi măsurile adoptate pentru ameliorarea structurilor, precum și condițiile existente pe plan regional; întrucât, în acest sens, statele membre trebuie să furnizeze Comisiei informațiile necesare;
   întrucât, în vederea unei coordonări eficiente a politicilor structurale agricole, Comisia trebuie să fie informată de statele membre cu privire la proiectele de planuri plurianuale și programe regionale, precum și cu privire la proiectele de acte cu putere de lege și acte administrative sau, în lipsa acestora, să primească o descriere generală a dispozițiilor avute în vedere;
   întrucât coordonarea politicilor de structură ale statelor membre nu poate fi asigurată eficient în legătură cu aceste proiecte, decât în cazul în care Comisia este împuternicită să-și exprime punctul de vedere cu privire la aceste proiecte și dacă este obligată să-l facă public la cererea unui stat membru;
   întrucât, în special pentru armonizarea legislațiilor naționale, coordonarea politicilor structurale agricole necesită cunoașterea actelor cu putere de lege și a actelor administrative în vigoare în statele membre în domeniul politicilor structurale agricole; întrucât este de dorit ca statele membre să furnizeze Comisiei toate celelalte informații necesare informării sale în vederea coordonării politicilor structurale agricole,
   ADOPTĂ PREZENTA DECIZIE:
   Articolul 1
   (1)   Pentru a promova coordonarea politicilor structurale agricole și pentru a realiza o cooperare mai strânsă și mai constantă între statele membre și Comisie, se înființează pe lângă Comisie un Comitet permanent pentru structurile agricole, denumit în continuare „Comitet”.
   (2)   Comitetul este împuternicit să analizeze politicile structurale ale statelor membre, precum și măsurile și programele prevăzute de acestea pentru îmbunătățirea structurilor agricole. Aceste analize vor fi întreprinse pe baza legăturii care există între politica structurală agricolă și, pe de o parte, politica de dezvoltare regională și, pe de altă parte, politica piețelor agricole, precum și evoluția acestora. Comitetul asigură informarea reciprocă a statelor membre și a Comisiei în domeniul politicii structurale agricole. Comisia consultă Comitetul cu privire la problemele referitoare la structurile agricole. Comitetul asistă Comisia la pregătirea părții (a) din raportul privind structurile, prevăzut în articolul 2.
   (3)   Comitetul este alcătuit din reprezentanții fiecărui stat membru. El este prezidat de un reprezentant al Comisiei.
   (4)   Secretariatul Comitetului este asigurat de Comisie.
   (5)   Comitetul stabilește propriul regulament de procedură.
   Articolul 2
   Comisia prezintă în fiecare an Adunării parlamentare și Consiliului un raport cu privire la structuri care cuprinde:
   
               (a)
            
            
               o prezentare a situației structurilor agricole și a politicilor structurale agricole ale statelor membre, precum și planul măsurilor adoptate în cadrul acestor politici;
            
         
               (b)
            
            
               un studiu cu privire la natura, repartizarea geografică, volumul și finanțarea acestor măsuri, în cadrul politicilor structurale agricole ale statelor membre, precum și eficiența lor raportat la obiectivele politicii agricole comune și la potențialele piețe de desfacere pe termen lung care pot fi prevăzute în mod normal pentru produsele agricole;
            
         
               (c)
            
            
               informații cu privire la coordonarea la nivelul Comunității a politicilor structurale agricole și referitoare la
               
                           1.
                        
                        
                           măsurile luate în acest scop;
                        
                     
                           2.
                        
                        
                           finanțarea comunitară;
                        
                     
                           3.
                        
                        
                           rezultatele acestor măsuri și ale acestei finanțări.
                        
                     
         Articolul 3
   În temeiul articolului 43 din tratat, Consiliul adoptă, în special pe baza raportului cu privire la structuri, măsurile necesare în vederea coordonării politicilor structurale agricole ale statelor membre. Propunând aceste măsuri, Comisia va ține seama de mijloacele de finanțare comunitară, cu condiția ca măsurile propuse să justifice o astfel de finanțare în cadrul deciziilor Consiliului în materie de finanțare comunitară.
   Articolul 4
   (1)   Statele membre pun în fiecare an la dispoziția Comisiei documentația necesară pentru întocmirea raportului cu privire la structuri. Această documentație conține în special informații privind:
   
               —
            
            
               situația structurilor agricole, având în vedere condițiile regionale și politicile regionale de dezvoltare;
            
         
               —
            
            
               legătura între structurile agricole și politicile de piață;
            
         
               —
            
            
               natura, importanța și finanțarea măsurilor de ameliorare a structurii agricole, adoptate în cursul anului trecut;
            
         
               —
            
            
               natura și importanța măsurilor de ameliorare a structurii agricole prevăzute pentru anul în curs.
            
         (2)   După consultarea Comitetului, Comisia stabilește forma și data de prezentare a documentelor pe care statele membre trebuie să le furnizeze.
   Articolul 5
   Statele membre comunică în timp util Comisiei următoarele documente, cu condiția ca acestea să cuprindă măsuri de îmbunătățire a structurilor agricole:
   
               —
            
            
               pe cât posibil, proiectele actelor cu putere de lege și actelor administrative sau, în lipsa acestora, o descriere generală a actelor avute în vedere;
            
         
               —
            
            
               proiectele planurilor multianuale și a programelor regionale.
            
         Articolul 6
   Comisia
   
               —
            
            
               își poate exprima opinia cu privire la actele cu putere de lege și actele administrative, planurile multianuale și programele regionale care îi sunt comunicate în conformitate cu articolul 5;
            
         
               —
            
            
               trebuie să-și exprime opinia cu privire la aceste documente, la cererea unui stat membru.
            
         Comisia consultă Comitetul în ambele situații.
   Articolul 7
   În termen de trei luni de la intrarea în vigoare a prezentei decizii, statele membre comunică Comisiei, în special pentru armonizarea legislațiilor naționale, actele cu putere de lege și actele administrative în vigoare privind îmbunătățirea structurilor agricole. Fără a aduce atingere dispozițiilor articolului 5, actele cu putere de lege și actele administrative adoptate după această dată se comunică imediat după intrarea lor în vigoare.
   Articolul 8
   Statele membre furnizează Comisiei, la cererea acesteia, orice alte informații necesare informării sale în vederea coordonării, la nivelul Comunității, a politicilor structurale agricole.
   Articolul 9
   Prezenta decizie se adresează statelor membre.
   
      Adoptată la Bruxelles, 4 decembrie 1962.
      
         
            Pentru Consiliu
         
         
            Președintele
         
         E. COLOMBO